Από Ε. Λαυρεντιάδου, μήνυμα για όλους τους μαθητές μου

Email: ellavre68@gmail.com 20 Μαρτίου 2020

Αγαπημένα μου παιδιά,

Εύχομαι να είστε όλοι πολύ καλά κι έτσι να συνεχίσουμε μέχρι να ξανασυναντηθούμε.

Εύχομαι να αντιλαμβάνεστε όλοι ότι αυτή η δυσάρεστη κατάσταση θα περάσει. Δε θα πρέπει να νιώθετε φόβο και αγωνία. Οι γονείς σας και οι συγγενείς σας φροντίζουν για εσάς, όπως και το κράτος μας. Να τηρείτε τους κανόνες για την ασφάλειά σας και την υγεία σας, να κάνετε υπομονή και όλα θα πάνε καλά.

Επειδή μάλλον θα περάσει πολύ περισσότερος καιρός από δύο εβδομάδες για να ανοίξουν τα σχολεία, θα προσπαθήσουμε να κρατήσουμε επαφή μέσα από τη λεγόμενη «ασύγχρονη εξ αποστάσεως εκπαίδευση». Το ασύγχρονη σημαίνει ότι δε θα επικοινωνούμε σε πραγματικό χρόνο (πχ με Skype) αλλά θα σας δίνω εργασίες, θα προτείνω ιστοσελίδες, βίντεο και θα επικοινωνούμε με emails.

Ελπίζω να καταλαβαίνετε ότι αυτό γίνεται για να κρατάτε επαφή με τα μαθήματά σας και για να είμαστε σίγουροι, καθηγητές και γονείς, ότι θα αξιοποιείτε 1-2 ώρες την ημέρα για την εκπαίδευσή σας. Μακάρι η εκπαίδευση να σήμαινε και διασκέδαση. Σας καλώ να πείσετε τον εαυτό σας ότι αυτό που κάνουμε είναι για το καλό σας. Η εκπαίδευση είναι για το καλό σας! Και το κάνουμε από αγάπη!

Για όσους ενδιαφέρονται για το Διαγωνισμό Ανταποδοτικής Ανακύκλωσης, θα ήθελα να τους ενημερώσω πως τα κουπόνια του διαγωνισμού παραδόθηκαν. Ήταν περίπου 64.500 συσκευασίες κι ελπίζουμε να μας βάζουν στην 1η δεκάδα. Θέλω να ευχαριστήσω θερμά όλους όσους μας βοήθησαν. Λόγω της κατάστασης των σχολείων, τα αποτελέσματα του διαγωνισμού θα βγουν μετά τις 27 Μαρτίου. Μπορείτε να παρακολουθείτε το διαγωνισμό στην παρακάτω ιστοσελίδα.

<https://www.antapodotiki.gr/el/nea/recycling-competition-2020-antetokounmpo>

Όμως η διαδικασία της Ανταποδοτικής Ανακύκλωσης στο σχολείο μας δεν έχει σταματήσει, απλά έχει διακοπεί. Για τα τμήματα που μαζέψανε μπουκάλια, κάποια στιγμή θα τα μετρήσω, θα τα πάω για ανακύκλωση και θα δώσω το ανταποδοτικό τέλος στα ταμεία τους.

Η ιδέα μας να διαθέσουμε τα χρήματα που μαζέψαμε για τις επισκέψεις ή εκδρομές της Ομάδας Περιβαλλοντικής Εκπαίδευσης της Γ’ τάξης, δυστυχώς δε θα μπορέσει να υλοποιηθεί. Όταν συναντηθούμε, θα συζητήσουμε με τους μαθητές της ομάδας τον τρόπο που θέλουν να χρησιμοποιήσουν τα χρήματα που τους αναλογούν.

Θα είμαστε σε επικοινωνία για να μου στέλνετε τις εργασίες σας και για οποιαδήποτε βοήθεια μπορώ να προσφέρω.

Πιστεύω πως θα συμμετέχετε όλοι σας στην προσπάθεια που κάνει το σχολείο μας να συνεχίσει να παίζει πολύ σημαντικό ρόλο στη ζωή σας.

Να χαμογελάτε συχνά : )